L'Ajuntament de Sagunt reprén la iniciativa Alcalde de Barri per a escoltar la ciutadania
08 de febrer 2024

![](/media/4ong5ig4/img_6121_c.jpg?width=850&height=566.6666666666666)

L'Ajuntament de Sagunt reprén la iniciativa de participació ciutadana Alcalde de Barri per a continuar coneixent de primera mà les necessitats i les inquietuds de la ciutadania, així com les problemàtiques específiques de cada zona del municipi. La segona edició d'esta iniciativa, impulsada pel departament d'Alcaldia i la regidoria de Participació Ciutadana, començarà el pròxim 14 de febrer a les 19 hores amb una reunió oberta a tots els veïns i veïnes en el barri del Raval.

La roda de premsa de presentació d'esta segona edició d'_Alcalde_ _de Barri_ ha tingut lloc en la Via del Pòrtic amb la participació de l'alcalde de Sagunt, Darío Moreno, i la regidora de Participació Ciutadana, María Rubio. Cal esmentar que les reunions amb el veïnat dels diferents barris s'han programat per als dimecres entre les 19 i les 20.30 hores, encara que este horari pot veure's modificat per motius d'agenda.

L'alcalde de Sagunt ha explicat els detalls d'esta segona edició: **«Hem dissenyat una campanya que ens portarà a 35 llocs diferents de la ciutat. La perspectiva que ens hem marcat és que tothom tinga un punt de trobada a aproximadament deu minuts caminant des de les seues cases».** Darío Moreno ha declarat que esta iniciativa ajuda a valorar els serveis públics en tota la seua plenitud: **«Si trobem gent que vulga millorar el seu entorn directe considerem que és positiu per a marcar prioritats en esta nova legislatura perquè els barris són dinàmics i les seues necessitats van canviant».** L'alcalde ha expressat que són conscients que el 100 % de les reivindicacions que s'han formulat en estes trobades no s'han complit: **«Cal continuar donant la cara, explicant per què no s'ha pogut fer o si per part de l'Ajuntament s'ha decidit una línia diferent i, per descomptat, dir allò que hem dut a terme en els diferents barris».**

La regidora de Participació Ciutadana ha manifestat que era necessari reprendre esta iniciativa per **«l'èxit rotund»** que va tindre l'edició anterior: **«Volem rellançar este projecte amb energies renovades, reafirmant el compromís que tenim amb els nostres veïns i veïnes per a escoltar-los d'una manera directa i personal».** María Rubio ha convidat la ciutadania a participar en les reunions: **«Estes iniciatives de contacte directe són fonamentals per al funcionament i desenvolupament de la nostra ciutat. El projecte _Alcalde_ _de Barri_ és una oportunitat única per a fomentar el diàleg obert i constructiu».**

Les dates i ubicacions de les pròximes cites de la segona edició d'_Alcalde_ _de Barri_ s'aniran anunciant a través de la web municipal, els mitjans de comunicació i les xarxes socials de l'Ajuntament de Sagunt.

Els objectius de la iniciativa són acostar l'administració pública a la ciutadania, generar una accessibilitat entre l'alcalde i els veïns i veïnes, així com estimar la problemàtica del poble, donar veu a la ciutadania perquè expressen les seues inquietuds i recaptar informació dels problemes específics de cada barri. El projecte també pretén visibilitzar les polítiques i mesures cap al municipi, proposar actuacions específiques, així com supervisar i visualitzar les mesures realitzades. Finalment, cal esmentar el seguiment de tota la problemàtica, el disseny d'un programa d'actuació per a cada barri i solucionar els problemes més patents de les diferents zones creant un llistat de tots els barris amb un guió prioritari.

![](/media/ik5n5ovl/original-d8d6f937-b0a5-4f98-a539-4941aa799e9b_c.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-repren-la-iniciativa-alcalde-de-barri-per-a-escoltar-la-ciutadania/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-repren-la-iniciativa-alcalde-de-barri-per-a-escoltar-la-ciutadania/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-repren-la-iniciativa-alcalde-de-barri-per-a-escoltar-la-ciutadania/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-repren-la-iniciativa-alcalde-de-barri-per-a-escoltar-la-ciutadania/)